
RAPORT
asupra proiectului de Lege pentru modificarea art.41 din 
Legea nr.703/2001 privind răspunderea civilă pentru daune nucleare
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu  proiectul de Lege pentru  modificarea art.41 din Legea nr.703/2001 privind răspunderea civilă pentru daune nucleare, trimis cu  nr. PL-x 110  din 5.03.2007  şi  înregistrat cu nr. 31/213 din  6.03.2007.

Senatul, în calitate de primă Cameră sesizată, a dezbătut şi adoptat acest proiect de lege în şedinţa din 27 februarie 2007.
Potrivit prevederilor art. 75 din Constituţia României, republicată, şi ale art. 92 alin.(9)  pct.1  din Regulamentul Camerei Deputaţilor, republicat, Camera Deputaţilor  este  Cameră decizională. 
Consiliul Legislativ a avizat favorabil proiectul de lege, cu unele observaţii şi propuneri, conform avizului nr.1641/30.11.2006.
Comisia pentru buget, finanţe şi bănci, cu avizul nr.107/26.03.2007 a avizat favorabil proiectul de lege. 

Comisia pentru industrii şi servicii, cu avizul nr.23/52/13.03.2007 a avizat favorabil proiectul de lege.
Acest proiect de lege are ca obiect de reglementare modificarea art.41 din Legea nr.703/2001 privind răspunderea civilă pentru daune nucleare, cu completările ulterioare, în sensul preluării şi acoperirii de către stat a riscurilor a căror acoperire nu se poate obţine, de către operatorul unei instalaţii nucleare, de pe piaţa internaţională a asigurărilor de răspundere civilă pentru daune nucleare.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege, în şedinţa din 28 martie 2007.   
La dezbateri, în calitate de invitaţi, au participat din partea Ministerului Mediului şi Gospodăririi Apelor, doamna director Elena Dumitru şi domnul consilier Adrian Chesar.         
 La lucrările Comisiei au fost prezenţi 17 deputaţi, din totalul de 27 membrii ai comisiei. 
În urma dezbaterilor, membrii Comisiei au hotărât, cu unanimitate de voturi, să  supună plenului Camerei Deputaţilor spre dezbatere şi adoptare proiectul de Lege pentru modificarea art.41 din Legea nr.703/2001 privind răspunderea civilă pentru daune nucleare, în forma adoptată de Senat.
 În raport cu obiectul şi conţinutul său, proiectul de lege face parte din categoria legilor ordinare.
PREŞEDINTE,                                    SECRETAR,
  Sergiu ANDON                                   George BĂEŞU
Expert,

